C 285/12
EL
Επίσημη Εφημερίδα της Ευρωπαϊκής Ένωσης
14.8.2023
(27)
Η Activision Blizzard δεν είχε χορηγήσει άδεια για τα παιχνίδια της σε υπηρεσίες ροής παιχνιδιών στο υπολογιστικό νέφος τη στιγμή της απόφασης.
Ωστόσο, η Επιτροπή θεωρεί, κυρίως βάσει εσωτερικών εγγράφων της Activision Blizzard, ότι, απουσία της πράξης, η Activision Blizzard πιθανότατα θα είχε αρχίσει να χορηγεί άδεια για τα παιχνίδια της σε υπηρεσίες ροής παιχνιδιών στο υπολογιστικό νέφος, ιδίως όσες βασίζονται στο επιχειρηματικό μοντέλο «buy-to-play» (δηλ. στις πλατφόρμες εκείνες που επιτρέπουν στους χρήστες να αποκτούν πρόσβαση μέσω ροής σε παιχνίδια που έχουν ήδη αγοράσει από μια ψηφιακή βιτρίνα).
(28)
Λαμβάνοντας υπόψη τα παραπάνω, η Επιτροπή διαπιστώνει ότι η Microsoft θα έχει τη δυνατότητα να προβεί σε επιτυχημένη στρατηγική αποκλεισμού έναντι ανταγωνιστικών υπηρεσιών ροής παιχνιδιών στο υπολογιστικό νέφος, καθιστώντας το Game Pass Ultimate τη μοναδική υπηρεσία ροής παιχνιδιών στο υπολογιστικό νέφος που προσφέρει παιχνίδια της Activision Blizzard.
Η Επιτροπή διαπιστώνει ότι τα παιχνίδια της Activision Blizzard αποτελούν σημαντική εισροή για τις υπηρεσίες ροής παιχνιδιών στο υπολογιστικό νέφος και, ως εκ τούτου, η Activision Blizzard διαθέτει ισχύ στην αγορά όσον αφορά την ανάπτυξη και έκδοση παιχνιδιών για κονσόλες.
Η Επιτροπή σημειώνει ότι το συνδυασμένο μερίδιο αγοράς των μερών με βάση τα έσοδα το 2022 όσον αφορά την ανάπτυξη και έκδοση βιντεοπαιχνιδιών για κονσόλες και Η/Υ είναι κάτω από το όριο του 30 %.
Ωστόσο, το μερίδιο των μερών είναι υψηλότερο σε ορισμένα πιθανά στενότερα τμήματα, ειδικά όταν εστιάζεται κανείς σε είδη όπως τα παιχνίδια ρόλων στον ΕΟΧ και τα παιχνίδια βολών σε παγκόσμια βάση, καθώς και όταν εξετάζει άλλες μετρήσεις, όπως τους μηνιαίους ενεργούς χρήστες ή τον χρόνο παιχνιδιού.
Από την άποψη αυτή, τα παιχνίδια ρόλων και τα παιχνίδια βολών είναι ιδιαίτερα ελκυστικά και δημοφιλή, η δε Activision Blizzard παρέχει μερικά από τα πλέον επιτυχημένα παιχνίδια σε αυτά τα είδη, όπως τα Call of Duty και World of Warcraft.
(29)
Μετά την πράξη, η Microsoft θα έχει την τεχνική και συμβατική δυνατότητα να αποκλείει τα παιχνίδια της Activision Blizzard από τις ανταγωνιστικές υπηρεσίες ροής παιχνιδιών στο υπολογιστικό νέφος και να τα εκδίδει για ροή αποκλειστικά μέσω του Game Pass Ultimate.
Σε αυτήν την περίπτωση, οι ανταγωνιστικές υπηρεσίες ροής παιχνιδιών στο υπολογιστικό νέφος δεν διαθέτουν έγκαιρες και αποτελεσματικές στρατηγικές αντιμετώπισης.
Αυτό συμβαίνει κυρίως επειδή ένας μεγάλος κατάλογος δημοφιλούς περιεχομένου είναι ζωτικής σημασίας για την ικανότητά τους να ανταγωνίζονται, ενώ τα παιχνίδια για Η/Υ και κονσόλες από άλλους εκδότες δεν αποτελούν ικανοποιητική εναλλακτική λύση για τη δημιουργία ενός καταλόγου παιχνιδιών κατάλληλου ώστε οι υπηρεσίες παιχνιδιών τρίτων στο υπολογιστικό νέφος να ανταγωνίζονται το Game Pass Ultimate στην περίπτωση που εκείνο προσφέρει παιχνίδια της Activision Blizzard με αποκλειστικότητα.
(30)
Η Επιτροπή θεωρεί επίσης ότι η Microsoft θα είχε το κίνητρο να αποκλείσει τους ανταγωνιστές διανομείς παιχνιδιών για H/Y και κονσόλες μέσω υπηρεσιών ροής παιχνιδιών στο υπολογιστικό νέφος.
Αυτό οφείλεται κυρίως στο ότι, δεδομένης της μεγάλης δημοτικότητας των παιχνιδιών της Activision Blizzard, μια στρατηγική αποκλεισμού θα αύξανε τον αριθμό των παικτών που χρησιμοποιούν τη δυνατότητα ροής παιχνιδιών στο υπολογιστικό νέφος του Game Pass Ultimate.
Αυτή η αύξηση θα ήταν πιθανότατα σημαντική, χάρη επίσης και στα χαρακτηριστικά των δραστηριοτήτων της Microsoft, οι οποίες συνδυάζουν, μεταξύ άλλων, υπηρεσίες ροής παιχνιδιών στο υπολογιστικό νέφος, συνδρομητικές υπηρεσίες και το λειτουργικό σύστημα Windows για Η/Υ. Η Επιτροπή θεωρεί ότι οι ζημίες από μια τέτοια στρατηγική αποκλεισμού θα ήταν περιορισμένες σε σύγκριση με τα κέρδη.
(31)
Τέλος, η Επιτροπή θεωρεί ότι τα αποτελέσματα μιας στρατηγικής αποκλεισμού του ανταγωνισμού όσον αφορά τη διανομή παιχνιδιών για Η/Υ και κονσόλες θα ήταν σημαντικά.
Τα παιχνίδια στο υπολογιστικό νέφος δείχνουν ανοδική τάση και αναμένεται να καταστούν σημαντικός δίαυλος διανομής, και μια στρατηγική αποκλεισμού θα έθετε εμπόδια στην είσοδο ή την επέκταση των ανταγωνιστικών υπηρεσιών ροής παιχνιδιών στο υπολογιστικό νέφος, οι οποίες γενικά δεν είναι καθετοποιημένες και θα πρέπει να βασιστούν σε μικρότερη ομάδα ανεξάρτητων εκδοτών.
Επιπλέον, ενώ τα παιχνίδια στο υπολογιστικό νέφος είναι σχετικά περιορισμένα σε σύγκριση με τη συνολική αγορά, αναμένεται να αυξηθούν σημαντικά και αποτελούν ουσιαστική πηγή καινοτομίας.
(32)
Ως εκ τούτου, η Επιτροπή θεωρεί ότι η πράξη θα παρακωλύσει σημαντικά τον αποτελεσματικό ανταγωνισμό στην αγορά διανομής παιχνιδιών για Η/Υ και κονσόλες συνεπεία της μη παραχώρησης εκ μέρους της οντότητας που θα προκύψει από τη συγχώνευση των παιχνιδιών της Activision Blizzard στις ανταγωνιστικές υπηρεσίες ροής παιχνιδιών στο υπολογιστικό νέφος.
4.3.
Διαγώνια αποτελέσματα
(33)
Η πράξη δημιουργεί διαγώνιους δεσμούς μεταξύ των παιχνιδιών της Activision Blizzard και της παροχής του λειτουργικού συστήματος Windows για Η/Υ από τη Microsoft.
Πιο συγκεκριμένα, η Επιτροπή θεωρεί, με βάση τα αποτελέσματα της έρευνας αγοράς, ότι η Microsoft θα έχει τη δυνατότητα, μετά την πράξη, να αποκλείει ανταγωνιστές παρόχους λειτουργικών συστημάτων για Η/Υ, συνδέοντας τη ροή παιχνιδιών στο υπολογιστικό νέφος όσον αφορά τα παιχνίδια της Activision Blizzard για Η/Υ και κονσόλες με τα Windows.